Kospryse: Dit hou net aan styg(Foto: Maroela Media) Jaarlikse verbruikersprysinflasie het in November net-net tot 7,4% gedaal van die 7,6% waarop dit ŉ maand tevore gestaan het, maar Suid-Afrikaners gaan steeds swaar trek wanneer hulle vir kos moet betaal. Die jongste syfers van Statistieke Suid-Afrika (StatsSA) wys dat voedselinflasie met 12,5% op ŉ jaargrondslag toegeneem het en 2,1 persentasiepunte tot die algehele verbruikersprysindeks (VPI) en die jaarlikse koers van 7,4% bygedra het. Verskeie produkte het die afgelope jaar duurder geword, met brokkoli, blomkool en gevriesde aartappelskyfies wat tussen Oktober en November die grootste prysstygings ondervind het. Luidens StatsSA se syfers is die prys van ŉ 2,5 kg-sak mieliemeel nou R34,08, terwyl dit ŉ jaar gelede sowat R25,60 gekos het. Vleisinflasie was verlede maand onveranderd, maar as jy ŉ stukkie spek saam met jou ontbyt wil hê, moet jy jou staal vir ŉ verhoging van 6,4% binne net ŉ enkele maand. Die prys van volroommelk het van Oktober tot November vanjaar met 2,4% gestyg, terwyl die prys van eiers en kaas ook hoër is. Goeie nuus is nog ŉ daling in die prys van vette en olies. StatsSA sê die gemiddelde prys van ŉ 750 ml-bottel sonneblomolie is nou R38,12, terwyl dit in Julie vanjaar R45,33 gekos het. Behuising en nutsdienste het ŉ jaar-op-jaarstyging van 4,3% ondervind, terwyl vervoer op ŉ jaargrondslag met 15,3% duurder geword het. Die dieselprys is nou amper dubbel as wat dit ŉ jaar gelede in November gekos het. Die Reserwebank se monetêre beleidskomitee sal dié verlangsaming waarskynlik verwelkom en dit kan dalk ŉ minder skerp rentekoersverhoging vroeg volgende jaar tot gevolg hê.